Document ID: 32007R1392

EUROPA-PARLAMENTETS OG RÅDETS FORORDNING (EF) Nr. 1392/2007
af 13. november 2007
om ændring af Rådets forordning (EF) nr. 2223/96 for så vidt angår indberetning af nationalregnskabsdata
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 285, stk. 1,
under henvisning til forslag fra Kommissionen,
under henvisning til udtalelse fra Den Europæiske Centralbank (1),
efter proceduren i traktatens artikel 251 (2), og
ud fra følgende betragtninger:
(1)
Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (3) udgør referencerammen for de fælles standarder, definitioner, klassifikationer og regnskabsregler, der skal anvendes ved udarbejdelsen af medlemsstaternes regnskaber til opfyldelse af Fællesskabets statistiske behov, således at der kan opnås resultater, der er sammenlignelige medlemsstaterne imellem. Det europæiske nationalregnskabssystem 1995, der indførtes ved nævnte forordning, betegnes »ENS 95«.
(2)
Et komplet sæt sammenlignelige, relevante og aktuelle nationalregnskabsdata er nødvendigt for at føre monetær politik i Den Økonomiske og Monetære Union (ØMU), for effektivt at koordinere den økonomiske politik og for at føre strukturpolitik og makroøkonomisk politik.
(3)
Bilag B til forordning (EF) nr. 2223/96 indeholder en række tabeller med nationalregnskabsdata til fællesskabsformål, som skal indberettes inden for nærmere fastsatte tidsfrister. Endvidere indeholder følgende forordninger bestemmelser om indberetning af en række yderligere data til Kommissionen: Kommissionens forordning (EF) nr. 264/2000 af 3. februar 2000 om gennemførelse af Rådets forordning (EF) nr. 2223/96 med hensyn til kortfristede statistikker over offentlige finanser (4), Europa-Parlamentets og Rådets forordning (EF) nr. 1221/2002 af 10. juni 2002 om ikke-finansielle kvartalsregnskaber for den offentlige forvaltning og service (5), Europa-Parlamentets og Rådets forordning (EF) nr. 501/2004 af 10. marts 2004 om finansielle kvartalsregnskaber for den offentlige forvaltning og service (6), Rådets forordning (EF) nr. 1222/2004 af 28. juni 2004 om udarbejdelse og indberetning af data vedrørende den kvartårlige offentlige gæld (7) og Europa-Parlamentets og Rådets forordning (EF) nr. 1161/2005 af 6. juli 2005 om udarbejdelse af ikke-finansielle kvartalsregnskaber efter institutionelle sektorer (8). Nærværende forordning omfatter ikke de data, som indgår i de nævnte forordninger, men alle de tabeller og data, som er omhandlet i de seks forordninger, der er henvist til i denne betragtning, udgør tilsammen det komplette program for indberetning af nationalregnskabsdata.
(4)
Programmet for indberetning af nationalregnskabsdata bør ajourføres for at tage højde for ændrede brugerbehov og nye politiske målsætninger, samt udviklingen af nye økonomiske aktiviteter i Den Europæiske Union.
(5)
I programmet for indberetning af nationalregnskabsdata bør der tages højde for de grundlæggende politiske og statistiske ændringer, der er sket i nogle medlemsstater i programmets referenceperioder.
(6)
I Det Økonomiske og Finansielle Udvalgs statusrapport af 25. maj 2004 om informationsbehovet i ØMU, der blev godkendt af Rådet den 2. juni 2004, understregedes behovet for at ændre dataindberetningsprogrammet i overensstemmelse med kravene i ØMU-handlingsplanen og Lissabon-strategien.
(7)
Et pålideligt statistisk grundlag for sammensætningen af offentlige budgetter er afgørende for økonomiske reformer i overensstemmelse med Lissabon-strategien, og indberetning af data om sundhed, uddannelse og social sikring vil medvirke til virkeliggørelse heraf. Indberetning af disse data bør være obligatorisk efter en frivillig indberetningsfase.
(8)
Målet for den påtænkte forordning, nemlig at indføre fælles statistiske standarder, som gør det muligt at udarbejde harmoniserede nationalregnskabsdata, kan ikke i tilstrækkelig grad opfyldes af medlemsstaterne og kan derfor bedre nås på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå dette mål.
(9)
Foranstaltningerne i denne forordning er i overensstemmelse med udtalelse fra Udvalget for det Statistiske Program og Udvalget for Penge-, Kreditmarkeds- og Betalingsbalancestatistik -
UDSTEDT FØLGENDE FORORDNING:
Artikel 1
Artikel 3, stk. 1, i forordning (EF) nr. 2223/96 affattes således:
»1. Medlemsstaterne fremsender de i bilag B anførte regnskaber og tabeller til Kommissionen (Eurostat) inden for de for hver tabel fastsatte frister, under hensyntagen til de undtagelser, der er fastsat i nævnte bilag.«
Artikel 2
Bilag B til forordning (EF) nr. 2223/96 erstattes af teksten i bilaget til denne forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 13. november 2007.

Labels: 12
2
19
18